Afsterwe – NG Gemeente Garsfontein
Laas sondag het die Here ‘n besondere afspraak met ons gemeente gehad – ook met die doopfamilie Giesing. Niemand het verwag dat so iets sou gebeur nie. Ons het beplan vir feesvieringe en vreugde, maar dit was van korte duur, want skok en hartseer het die plek daarvan ingeneem. Die Here het haar kom haal in ons liturgiese ruimte, aan die begin van ons oggenddiens. So kom die dood dikwels na ons, onverwags en skielik. Soms gee die dood ons nie kans om alles eers gereed te kry sodat dit so gemaklik as moontlik gebeur nie. As jou tyd daar is, is dit daar!
Al was dit vir ons almal ‘n skokkende en onverwagse ervaring, is daar so baie goeie dinge wat ons op grond daarvan saam met ons kan neem. Ouma Liefie het die Here geken en gedien – sy was ‘n jarelange kerkganger in Delareyville, haar tuisdorp. Sy was gesond en lewendig, met bykans geen gesondheidsprobleme nie. Sy was baie geliefd onder haar familie en vriende. Sy het baie uitgesien na klein Leander se doop en spesiaal met familie na Pretoria gereis om hierdie besondere geleentheid mee te maak. Sy sou dit vir niks misloop nie. Min het sy en enige van ons geweet wat God intussen vir haar beplan het verlede sondag.
Wanneer ons ouer word, word hierdie familiegeleenthede al hoe belangriker. Familiebande word vir ons belangriker. Daarom word sulke geleenthede gekoester. Sy wou hier wees om dit alles te aanskou. Die oomblik was vir haar te groot – sy kon nie die geleentheid end-uit meemaak nie. Sy het haar laaste asem uitgeblaas aan die begin van die doopgeleentheid. Dit was vir haar goed om by ons te wees – by haar dierbares, by Leander. Sy het nie ‘n siekbed gehad nie, maar haar aardse lewe het geëindig op ‘n hoogtepunt, op ‘n vreugde-oomblik, by die doop van haar agter-kleinseun. Boonop was sy in die kerk, by die Here se mense, by al haar familie. Geruisloos, sonder enige geluid het sy rustig inmekaar gesak, tevrede, terwyl sy haar aardse lewe oorgegee het aan haar Skepper.
Ons was hartseer en geskok, maar as ons na die groter prentjie kyk, voel ons bevoorreg dat ons kon sien hoe een van die Here se eie by die wenstreep uitkom. Die wenstreep was vir haar in die liturgiese sentrum van Garsfontein Gemeente. Sy het haar laaste offer van lof en aanbidding aan die Here gebring – die oorgee van haar laaste stukkie asem en krag aan haar Skepper. Ouma Liefie is nie dood nie, sy lewe by God. Sy het oorgegaan van die lewe na die ewige lewe. Sy het haar plek nou ingeneem saam met die baie ander wat ons aanmoedig om te volhard in die wedloop van die geloof. Ons eer haar nagedagtenis en bid vir die familie – dat hulle ryke vertroosting sal ervaar in hierdie tyd van verlies.